《张昭季索送傅君还彰德诗》
明代·殷奎

归来老人雪满头，廿年汗漫西秦游。终南太白意不足，直上葱岭穷冥搜。

手探河源蹋积石，昆崙磅礴皆历历。九点齐州两眼空，却返三峰聊一息。

人间之世何纷纭，遍地干戈不可闻。只今天地重开辟，霁日扬光万景新。

天王降诏厚风俗，养老今年饮乡曲。翻身归赏故园春，享此太平无限福。

相州却筑归来庄，笑杀韩家画锦堂。一生富贵今何在，万古功名毕竟亡。

君不见东门黄犬华亭鹤，死不得归空作恶。

作者简介：苏州府昆山人，字孝章，一字孝伯，号强斋。少从杨维桢习《春秋》。博学精审，勤于纂述。洪武初曾任咸阳教谕。念母致疾而卒，年四十六。门人私谥文懿先生。有《道学统系图》、《强斋集》、《陕西图经》、《关中名胜集》、《昆山志》、《咸阳志》。